ختن اینقیلابینین باشلانیشیندان قوْنشو اؤلکه‌لرله ایلگی قۇرماق، اینقیلابچی‌لارین فیکرینده ایدی. شرقی تۆرکیستانا فاصیله باخیمیندان یاخین اوْلان اؤلکه‌لر هیند، رۇسیه و افغانیستان ایدی. بو اۆچ اؤلکه‌دن هیند طرفسیزلیک سیاستینی یۆروتدو. افغانیستان دین‌داشلیق و تاریخی باغلانتی‌لاری اۆچون اینقیلابچی‌لارین آرخاسیندایدی٬ لاکین هیند و رۇسیه‌یه نیسبت اۇزاق فاصیله‌ده اوْلدوغو اۆچون شرقی تۆرکیستان نفعینه بیر ایش گؤره‌بیلمه‌دی. رۇسلار نفع آپارماق سیاستینی سۆردوره‌رک، ساواشین دۇرومونا باخیب ایکی طرفدن ده حیمایت ائدیردیلر. اینقیلاب باشچی‌لاری آراسیندا، خواجه نیاز حاجی، رۇسلارا یاخینلاشما سیاستینی ایزله‌ییردی و رۇسلارین بعضی شرطلرینی قبول ائتمک‌له اوْنلاردان سیلاح آلمیشدی. خواجه نیاز حاجی‌نین بۇ سیاستی قارشی‌سیندا اوْلان محمد امین بۇغرا، اؤز شرقی تۆرکیستان تاریخی آدلی کیتابیندا، رۇسلارا یاخینلاشمانی اینقیلابین تقدیرینی شۇروی بیرلیگینه تاپشیرماق بیلدیریب‌دیر. اینقیلاب باشچی‌لاریندان اوْلان ثابیت دامۇللام، تۆرکیه، هیند و افغانیستان اؤلکه‌لرینه ائلچی گؤندرمیشدی لاکین بۇ «شرقی تۆرکیستان فوق‌العاده ائلچی‌سی» آدلانان فردلر اؤز وظیفه‌لرینی سایمادان اینقیلابچی‌لاردان آلینان پول‌لارلا مقصد اؤلکه‌ده یاشاماغا باشلادیلار.